《喜晴和云门韵》
清代·杨炳春

黄人失守金鸦逃，白龙倒翻沧海涛。如轮黑云横天半，两月不见高天高。

绿章谁人达天耳，只恐将天都化水。天忽大怒雷夜鸣，霹雳一声雨为止。

黑云破碎红云生，扶桑晓日排云行。绕日虹光一万丈，岂有神怪敢相争。

乃知天欲苏民困，约束祇凭威一震。他时客向海上来，定见乖龙缩成寸。

作者简介：杨炳春，字漱芸，吴江人。道光己亥举人，浙江候补知县。殉难。有《扶雅堂诗集》。